বৃহস্পতিবার রাতে অবরোধ কর্মসূচী স্থগিত রাখার ঘোষণা দেওয়া হয়। কক্সবাজার জেলা ফিশিং বোট মালিক সমিতির ডাকে গতকাল বৃহস্পতিবার সকাল থেকে কক্সবাজারে অনির্দিষ্টকালের জন্য মাছ শিকার বন্ধ ও নৌ-পথ অবরোধ কর্মসূচী শুরু হলে মহেশখালীর আদিনাথ মেলাগামী হাজার  হাজার তীর্থযাত্রী ছাড়াও মহেশখালী-কুতুবদিয়াগামী লোকজন চরম দূর্ভোগে পড়েন। তবে দুপুর সাড়ে ১২টার দিকে জেলা প্রশাসকের অনুরোধে তীর্থযাত্রীদের জন্য অবরোধ কর্মসূচী শিথীল করা হয়। পরে জেলা প্রশাসনের পক্ষে নির্বাহী ম্যাজিস্ট্রেট ও মহেশখালীর সহকারী কমিশনার (ভূমি) খালেদ মাহমুদের সাথে বোট মালিকদের এক বৈঠক ফিশারীঘাটস্থ মৎস্য অবতরণ কেন্দ্রে অনুষ্ঠিত হয়। বৈঠকে বোট মালিকদের দাবী-দাওয়া নিয়ে আলোচনা করে তা সমাধানের জন্য উর্ধতন মহলের কাছে প্রেরণের সিদ্ধান্ত নেওয়া হয় বলে জানান ম্যাজিস্ট্রেট খালেদ মাহমুদ। বৈঠকে বোট মালিকদের মধ্যে  মালিক সমিতির সভাপতি মুজিবুর রহমান, সহ-সভাপতি নুরুল ইসলাম নুরু কোম্পানী ও হাজী মোহাম্মদ ছিদ্দিক, সাধারণ সম্পাদক ও জেলা আওয়ামীলীগের সাংগঠনিক সম্পাদক মাহবুবুল হক মুকুল, যুগ্ম সম্পাদক দেলোয়ার হোসেন, সাংগঠনিক সম্পাদক মাষ্টার মোস্তাক আহমদ, কোষাধ্যক্ষ আবুল কাসেম আবু ও পরিচালক আবদুল হক সওদাগর প্রমূখ উপস্থিত ছিলেন।    কক্সবাজার জেলা ফিশিং বোট মালিক সমিতির সভাপতি ও আওয়ামীলীগ নেতা মুজিবুর রহমান চেয়ারম্যান জানান, বোট মালিক সমিতির দাবী-দাওয়া নিয়ে সন্ধ্যায় পুলিশের আইজি হাসান মাহমুদ খন্দকারের সাথে আরেকটি বৈঠক  অনুষ্ঠিত হয়। বৈঠকে পুলিশের পক্ষ থেকে প্রয়োজনীয় সহায়তার আশ্বাস দেওয়ায় অবরোধ কর্মসূচী এক সপ্তাহের জন্য স্থগিত রাখা হয়।    তিনি বলেন, বঙ্গোপসাগরে মাছ ধরতে গিয়ে কক্সবাজারের জেলে ও ট্রলার মালিকরা দীর্ঘদিন ধরে জলদস্যুতার শিকার হচ্ছেন। সশস্ত্র ও সংঘবদ্ধ জলদস্যুরা জেলেদের মারধর করে মাছ, ইঞ্জিন ও জাল লুট করা ছাড়াও অপহরণ করে মুক্তিপণ আদায় করে যাচ্ছে। এ ব্যাপারে প্রশাসনের কাছে বারবার দাবী জানানোর পরও কোন সুফল পাওয়া যাচ্ছে না। ফলে আমরা বাধ্য হয়ে কঠোর আন্দোলন কর্মসূচী ঘোষণা করেছিলাম।    তিনি বলেন,  মঙ্গলবার রাতেও সাগরে জলদস্যুরা শহরের মাঝিরঘাট এলাকার জয়নাল আবেদীনের মালিকানাধীন এফবি এফবি খাজা-২ এর মাঝিমাল্লাদের গুলী করে সাগরে ফেলে দিয়ে মাছ, ইঞ্জিন ও জালসহ সর্বস্ব লুট করে। এতে অন্তত ১০ লাখ টাকার ক্ষয়ক্ষতি হয়। ওই বোটের মাঝি এখনও নিখোঁজ রয়েছে।    তিনি হুশিয়ারি উচ্চারণ করে বলেন, এক সপ্তাহের মধ্যে দাবী দাওয়া পূরণ না হলে আবারও অবরোধে যেতে বাধ্য হবে বোট মালিকেরা।